
JOELS BOK 2.31:

Solen skal omskiftes til mørke, og månen til blod, før Herrens dag kommer, den store og forferdelige.


OM FORFATTEREN

Jo Nesbø (født 1960) er en av verdens fremste krimforfattere. Bøkene hans er solgt i over 55 millioner eksemplarer og er oversatt til mer enn 50 språk. Romanene om etterforskeren Harry Hole har begeistret lesere og anmeldere verden over. Blodmåne er den 13. boka i serien.

 


  [image: ]

  




OM BOKEN

Harry har reist til Los Angeles for å drikke seg i hjel etter at livet hans er gått i stykker. Langt på vei har han greid det, men ikke helt. Han har hjulpet den eldre filmskuespilleren Lucille unna et narkotikakartell hun skylder én million dollar. Hun har gitt ham husly, selskap og en skreddersydd dress.

I Oslo er to jenter forsvunnet og drept. Én av de mistenkte er en kjent eiendomsbaron. Katrine Bratt vil kontakte landets fremste spesialist på seriemord, men for sjefene i politiet er et samarbeid med Harry Hole uaktuelt. Den mistenkte eiendomsbaronen vil derimot hyre ham som privatetterforsker. Harry takker nei, men det er før kartellet tar Lucille som gissel. Løser han saken, skal han få en bonus som dekker Lucilles gjeld.

Hjemme i Norge samler Harry et lag bestående av en kokainselgende barndomsvenn, en korrupt politimann og en kreftsyk psykolog. Kartellet har gitt dem ti dager. Klokka tikker, og det er varslet blodmåne over Oslo.


PROLOG

«Oslo,» sa mannen og løftet whiskyglasset til munnen.

«Det er stedet du elsker høyest?» spurte Lucille.

Han stirret fremfor seg, så ut som han måtte tenke over svaret sitt før han nikket. Hun studerte ham mens han drakk. Han var høy, selv sittende ved siden av henne ved bardisken raget han over henne. Han måtte være minst ti, kanskje tjue år yngre enn hennes syttito, det var vanskelig å si med alkiser. Han hadde ansikt og kropp som skåret ut av tre: magert, rent og hardt. Huden var blek, og på nesen tegnet det seg et fint nett av blå årer, som sammen med de rødskutte øynene med iriser som utvasket dongeri tydet på at han hadde levd hardt. Drukket hardt. Falt hardt. Og kanskje elsket hardt også, for i løpet av den måneden han hadde blitt den nye stamgjesten på Creatures, hadde hun i glimt fått øye på det såre i blikket hans. Som en rundjult bikkje, sparket ut av flokken, alltid alene nederst ved disken. Ved siden av Bronco, den mekaniske oksen som Ben, bareieren, hadde rasket med seg fra filmsettet til gigantfloppen Urban Cowboy, hvor han hadde jobbet som rekvisitør. Det var en påminnelse om at Los Angeles ikke var en by bygd på filmsuksesser, men på en søppeldynge av finansielle og menneskelige fiaskoer. Over åtti prosent av filmene mislyktes totalt og tapte penger, byen hadde den høyeste befolkningen av hjemløse i USA og med en tetthet man måtte til byer som Bombay for å finne. Trafikken var i ferd med å kvele byen, spørsmålet var bare om gatekriminalitet, vold og dop ville komme den i forkjøpet. Men sola skinte. Ja, den helvetes californiske tannlegelampa ble aldri skrudd av, men skinte nådeløst og fikk alt juggelet i denne feike byen til å glitre som ekte diamanter, som sanne historier om suksess. De skulle bare visst. Slik hun, Lucille, visste, hun som hadde vært der, på scenen. Og bak scenen.

Mannen ved siden av henne hadde definitivt ikke vært på scenen, scenefolk kjente hun igjen med én gang. Men han så heller ikke ut som en av dem som stirret beundrende, håpefullt eller misunnende opp på scenen. Han så mer ut som en som ga faen. Som hadde sin egen greie. Musiker, kanskje? En sånn Frank Zappa-type som produserte egne utilgjengelige greier i en kjeller her oppe i Laurel Canyon og aldri hadde blitt – eller kom til å bli – oppdaget?

Etter at han hadde gått her en stund, hadde Lucille og den nye begynt å utveksle nikk og korte hilsener, slik formiddagsgjester på en bar for seriøse drankere gjør, men dette var første gang hun hadde satt seg ved siden av ham og spandert en drink. Det vil si, hun hadde betalt for drinken han alt hadde bestilt da hun hadde sett Ben gi ham kredittkortet tilbake med en mine som fortalte henne at det var tomt.

«Men elsker Oslo deg tilbake?» spurte hun. «Det er spørsmålet.»

«Neppe,» sa han. Hun la merke til at den ene langfingeren var en metallprotese da han dro en hånd gjennom en børste av kortvokst, skittenblondt hår med islett av grått. Han var ingen pen mann, og det leverfargete arret som gikk som en J fra munnviken mot øret – som om han var en fisk tatt på krok – gjorde ikke saken bedre. Men han hadde noe, noe liksom styggpent og litt farlig, slik noen av hennes kolleger her i byen hadde hatt. Christopher Walken. Nick Nolte. Og han var bredskuldret. Selv om det kanskje skyldtes at resten var så magert.

«Akk, ja, det er jo de vi helst vil ha,» sa Lucille. «De som ikke elsker oss tilbake. De vi tror vil elske oss om vi bare anstrenger oss litt mer.»

«Hva driver du med?» spurte mannen.

«Drikker,» sa hun og løftet sitt eget whiskyglass. «Og mater katter.»

«Mm.»

«Det du mente å spørre, er vel hvem jeg er. Og jeg er …» Hun drakk av glasset mens hun lurte på hvilken versjon hun skulle gi ham. Den til selskapsbruk eller den sanne. Hun satte ned glasset og bestemte seg for det siste, faen heller.

«En skuespiller som spilte én stor rolle. Julie, i det som fortsatt er den beste filmversjonen av Romeo og Julie, men som ingen lenger husker. Én stor rolle høres ikke mye ut, men det er mer enn de fleste skuespillere i denne byen får. Jeg har vært gift tre ganger, to ganger med rike filmprodusenter som jeg forlot med gunstige skilsmisseoppgjør, også det mer enn de fleste skuespillere får. Den tredje var den eneste av dem jeg elsket. En skuespiller og adonis uten penger, uten disiplin og uten samvittighet. Han brukte opp alle mine penger og forlot meg. Jeg elsker ham fortsatt, måtte han brenne i helvete.»

Hun tømte resten av glasset, satte det på disken og signaliserte til Ben at hun ønsket en til. «Jo, og fordi jeg alltid faller for det jeg ikke kan få, så satser jeg penger jeg ikke har på et filmprosjekt som lokker med en stor rolle for en eldre dame. Et prosjekt med et intelligent manus, skuespillere som faktisk kan spille og en regissør som vil gi folk noe å tenke på, kort sagt et prosjekt som alle fornuftige mennesker skjønner er dømt til å mislykkes. Så der har du meg, en drømmende taper og typisk angeleno.»

Mannen med J-arret smilte.

«OK, da var det tomt for selvironi her,» sa hun. «Hva heter du?»

«Harry.»

«Du snakker ikke mye, Harry.»

«Mm.»

«Svensk?»

«Norsk.»

«Flykter du fra noe?»

«Ser jeg sånn ut?»

«Ja. Jeg ser du har giftering. Er det fra kona?»

«Hun er død.»

«Aha. Du flykter fra sorgen.» Lucille løftet glasset til en skål. «Vil du vite hvilket sted jeg elsker høyest? Det er her, Laurel Canyon. Ikke nå, men på slutten av sekstitallet. Da skulle du vært her, Harry. Om du var født da.»

«Ja, jeg har skjønt det.»

Hun pekte mot de innrammede fotoene på veggen bak Ben.

«Alle musikerne som vanket her. Crosby, Stills, Nash og … hva heter han siste igjen?»

Harry smilte igjen.

«The Mamas and the Papas,» fortsatte hun. «Carole King. James Taylor. Joni Mitchell.» Hun gren på nesen. «Så ut og hørtes ut som en søndagsskolepike, men hadde seg med de fleste av de før nevnte. Til og med Leonard fikk hun kloa i, han bodde med henne her en måneds tid. Jeg fikk låne ham i én natt.»

«Leonard Cohen?»

«Selveste. Fin, søt mann. Han lærte meg noe om å skrive vers på rim. At de fleste gjør tabben med å begynne med sin ene gode setning, og så skrive noe halvbra med nødrim i den neste. Trikset er å skrive nødrimet i første setning, da legger ingen merke til det. Når du kommer på den vakre setningen ʻYour hair on the pillow like a sleepy golden storm’, og så – for å få det til å rime – skriver den banale setningen ʻWe made love in the morning, our kisses deep and warm’, så har du ødelagt det. Men om du bytter rekkefølgen og skriver ʻWe made love in the morning, our kisses deep and warm, your hair on the pillow like a sleepy golden storm’, da får begge setningene en naturlig eleganse. Det er slik vi hører det, fordi vi tror dikteren tenker i samme rekkefølge som han skriver. Ikke så rart, som mennesker er vi jo innstilt på at det som skjer, er en følge av det som skjedde før, og ikke omvendt.»

«Mm. At det som skjer, er en følge av det som skal skje?»

«Nettopp, Harry! Skjønner du?»

«Usikker. Har du noen eksempler?»

«Ja visst.» Hun tømte drinken. Han måtte ha hørt noe i tonefallet hennes, for hun så at han hadde løftet et øyebryn og raskt skannet barlokalet.

«Det som skjer i nåtid er at jeg forteller deg at jeg skylder penger på et filmprosjekt,» sa hun og så gjennom det skitne vinduet med de halvt nedtrukne persiennene ut på den støvete parkeringsplassen utenfor baren. «Det er ikke tilfeldig, men en konsekvens av det som skal skje. Det står nemlig en hvit Camaro parkert ved siden av min bil utenfor her.»

«Med to mann i,» sa han. «Den har stått der i tjue minutter.»

Hun nikket. Harry hadde akkurat bekreftet at hun ikke hadde tatt feil av hva som var profesjonen hans.

«Jeg så den bilen utenfor huset mitt oppe i Canyon i dag tidlig,» sa hun. «Ikke noe sjokk, de har allerede advart meg og sagt at de vil sende oppkrevere. Og ikke av den sertifiserte typen. Det lånet ble nemlig ikke tatt opp i en bank, for å si det sånn. Når jeg nå går ut til bilen min, vil han sannsynligvis ha noe å fortelle meg. Jeg antar at de fortsatt vil nøye seg med det, altså advarsler og trusler.»

«Mm. Så hvorfor forteller du meg dette?»

«Fordi du er en politimann.»

Igjen dette løftede øyebrynet. «Er jeg?»

«Min far var politimann, og dere kan tydeligvis kjennes igjen over hele verden. Poenget er at jeg vil be deg om å følge med herfra. Om han skulle bli høyrøstet og truende, vil jeg at du skal komme ut på porchen og … ja, se ut som en politimann, slik at de stikker av. Selv om jeg er ganske sikker på at det ikke kommer til det, vil jeg føle meg litt tryggere om du holder et øye på oss.»

Harry så granskende på henne. «OK,» sa han enkelt.

Lucille var overrasket. Hadde han ikke latt seg overtale litt for lett? Samtidig var det noe fast i blikket hans som gjorde at hun stolte på ham. På den annen side, hun hadde stolt på Adonis også. På regissøren og på produsenten. I det hele tatt.

«Jeg går nå,» sa hun.

Harry Hole holdt glasset i hånden. Lyttet til den nesten uhørlige fresingen av isbiter som smeltet. Drakk ikke. Han var blakk og ved veis ende og skulle drøynyte denne drinken. Han lot blikket hvile på et av bildene bak disken. Det var av hans favorittforfatter fra ungdommen, Charles Bukowski, på plassen utenfor Creatures. Ben hadde fortalt at det var fra 70-tallet. Bukowski stod med armen rundt en kompis i det som så ut som soloppgang, begge i Hawaii-skjorter, med svømmende blikk med prikker til pupiller og triumferende glis, som om de akkurat hadde nådd Nordpolen etter en særdeles strabasiøs tur.

Harry senket blikket til kredittkortet, som Ben hadde slengt på disken foran ham.

Tomt. Tømt. Det var ikke mer igjen. Mission accomplished. Som jo hadde vært dette, å drikke til det ikke var mer igjen. Ingen penger, ingen dager, ingen fremtid. Det gjenstod bare å se om han hadde nok mot – eller feighet – til å runde det hele av. Det lå en gammel Beretta-pistol under madrassen på rommet på pensjonatet. Han hadde fått kjøpt den for tjuefem dollar av de hjemløse som bodde i de blå teltene nede i Skid Row. Det var tre kuler i den. Han la kredittkortet flatt i hånden og krummet fingrene rundt det. Snudde seg og så ut av vinduet. Fulgte den eldre damen der hun skred ut på parkeringsplassen. Så liten hun var. Vever, skjør og sterk som en spurv. Beige bukser og matchende, kort jakke. Det var noe 80-talls over den arkaiske, men smakfulle klesstilen hennes. Slik kom hun feiende inn i baren hver formiddag. Gjorde entré. For et publikum på mellom to og åtte stykker.

«Lucille is here!» pleide Ben å utbasunere før han ubedt begynte å blande hennes faste gift, whisky sour.

Men det var ikke måten hun tok et rom på som minnet Harry om moren, hun som hadde dødd på Radiumhospitalet da han var femten år og hadde påført hjertet hans det første kulehullet. Det var Lucilles milde, leende og samtidig triste blikk, som hos en god, men resignert sjel. Omsorgen hun viste andre når hun spurte etter siste nytt om deres helseplager, kjærlighetsliv og nærmeste. Og hensynet hun viste ved å la Harry sitte i fred ved disken i den andre enden av rommet. Moren, den fåmælte kvinnen som var familiens kontrolltårn, nervesenter, som trakk i trådene så diskré at man lett kunne tro at det var faren som bestemte. Moren, som hadde vært den trygge favnen, hun som alltid forstod, hun han hadde elsket over alt og som derfor også hadde blitt hans akilleshæl. Som den gangen i andre klasse da det hadde banket forsiktig på døra til klasserommet og moren hadde stått der med matpakka som han hadde glemt igjen hjemme. Harry hadde automatisk lyst opp ved synet av henne før han hadde hørt noen av klassekameratene le, og hadde marsjert ut på gangen til henne og rasende fortalt at hun gjorde ham flau, at hun måtte gå, han behøvde ikke mat. Hun hadde bare gitt ham det triste smilet, matpakka, strøket ham over kinnet og gått. Hun hadde aldri nevnt det igjen senere. Hun hadde selvfølgelig forstått, slik hun alltid forstod. Og da han la seg den kvelden, hadde han også forstått. At det var ikke hun som hadde gjort at han hadde følt ubehag. Det var det at de alle hadde sett det. Hans kjærlighet. Hans sårbarhet. Han hadde flere ganger de neste årene tenkt han skulle be om unnskyldning, men det hadde vel bare føltes dumt.

En støvsky reiste seg der ute på grusplassen og omsluttet et øyeblikk Lucille, som holdt på solbrillene. Han så døra på passasjersiden på den hvite Camaro-en gå opp, og en mann med solbriller og rød pikéskjorte stige ut. Gå foran bilen og sperre Lucilles vei til hennes.

Han forventet å se en samtale mellom de to. Men i stedet tok mannen et skritt frem og grep Lucilles arm. Begynte å dra henne mot Camaro-en. Harry så skohælene hennes grave seg ned i grusen. Og nå så han også at Camaro-en ikke hadde amerikansk nummerskilt. Han var nede fra barkrakken i samme sekund. Løp mot døra, slo den opp med albuen, ble blendet av sollyset og holdt på å snuble i de to trinnene ned fra porchen. Ble klar over at han var langt fra edru. Peilet seg mot de to bilene. Øynene vennet seg gradvis til lyset. Bak parkeringsplassen, på den andre siden av veien som slynget seg opp i den grønne åssiden, lå en døsig landhandel, men han så ingen andre mennesker enn mannen og Lucille, som ble slept mot Camaro-en.

«Police!» ropte han. «Let her go!»

«Please stay out of this, sir,» ropte mannen tilbake.

Harry sluttet at mannen måtte ha samme bakgrunn som ham selv, bare politimenn bruker høflig språk i sånne situasjoner. Harry visste også at en fysisk inngripen var uunngåelig, og at regel nummer én i nærkamp er enkel: Ikke vent, den som angriper først og med maksimal aggresjon vinner. Derfor sakket han ikke på farten, og den andre måtte ha skjønt Harrys intensjon, for han slapp Lucille og grep etter noe bak på ryggen. Svingte hånden frem. Den holdt en blank pistol som Harry straks kjente igjen. En Glock 17. Som nå var rettet mot ham.

Harry sakket på farten, men fortsatte å gå mot mannen. Så den andre mannens øye som siktet fra bak pistolen. Stemmen hans ble halvveis overdøvet av en pickup som passerte på veien:

«Løp tilbake dit du kom fra, sir. Nå!»

Men Harry fortsatte å gå mot ham. Ble oppmerksom på at han fremdeles holdt kredittkortet i høyre hånd. Var det slik det skulle ende? På en støvete parkeringsplass i et fremmed land, badende i sollys, bankerott og lett beruset, mens han prøvde å gjøre det han ikke hadde greid å gjøre for moren sin, ikke hadde greid å gjøre for noen av dem han noensinne hadde brydd seg om?

Han lukket øynene halvt igjen og klemte fingrene rundt kredittkortet slik at hånden formet en meisel.

Tittelen på Leonard Cohen-låta hun hadde feilsitert fra svirret i hodet hans; «Hey, that’s no way to say goodbye».

Jo, visst faen var det det.


KAPITTEL 1

Fredag.

Klokka var åtte, det var en halv time siden septembersola hadde gått ned over Oslo, og det var etter leggetid for treåringer.

Katrine Bratt sukket og hvisket i telefonen. «Får du ikke sove, gullet?»

«Bestemol synge feil,» sa barnestemmen og snufset. «Hvol æ du?»

«Jeg måtte på jobb, gullet, men jeg kommer snart hjem. Skal mamma synge litt?»

«Ja.»

«Men da må du lukke øynene.»

«Ja.»

«Blåmann?»

«Ja.»

Katrine begynte å synge den melankolske visen med lav, dyp stemme.

Blåmann, blåmann, bukken min, tenk på vesle guten din.

Hun ante ikke hvorfor barn i over hundre år hadde foretrukket å lulles i søvn av historien om en angstridd gutt som lurer på hvorfor Blåmann, favorittgeiten hans, ikke er kommet hjem fra beitet og frykter at den er tatt av bjørnen og ligger død og maltraktert et sted der inne på fjellet.

Likevel, allerede etter ett vers hørte hun at Gert pustet jevnere og dypere, og etter det neste lød svigermors hviskende stemme på telefonen.

«Han sover nå.»

«Takk,» sa Katrine, som hadde sittet så lenge på huk at hun måtte sette en hånd i bakken. «Jeg kommer så fort jeg kan.»

«Ta den tida det tek, kjære. Og det er je som skal takke for at du vil ha oss her. Veit du, han ligner slik på’n Bjørn når’n sover.»

Katrine svelget. Greide som vanlig ikke å svare når hun sa det. Ikke fordi hun ikke savnet Bjørn, ikke fordi hun ikke var glad for at Bjørns foreldre så ham i Gert. Men fordi det rett og slett ikke var sant.

Hun konsentrerte seg om det som lå foran henne.

«Røff godnattsang,» sa Sung-min Larsen, som hadde kommet og satt seg på huk ved siden av henne. «ʻKanskje no du ligger daud’?»

«Jeg vet det, men det er bare den han vil ha,» sa Katrine.

«Ja, da får han jo den,» smilte kollegaen hennes.

Katrine nikket. «Har du noen gang tenkt over hvordan vi som barn forventer ubetinget kjærlighet fra våre foreldre, uten å gi noe tilbake? At vi egentlig var parasitter. Men at så vokser vi til og ting forandrer seg totalt. Akkurat når tror du det er vi mister troen på at vi kan elskes betingelsesløst bare for å være den vi er?»

«Når mistet hun det, mener du?»

«Ja.»

De så ned på liket av den unge kvinnen som lå på skogbunnen. Buksene og trusene var dratt ned på anklene, men glidelåsen på den tynne dunjakka var dratt igjen. Ansiktet – som var vendt opp mot stjernehimmelen – virket kritthvitt i skinnet fra åstedgruppas lyskastere, som var plassert blant trærne. Sminken – som så ut som den hadde rent ut og størknet flere ganger – lå i render. Håret – som var bombet blondt med kjemikalier – klistret seg til den ene siden av ansiktet. Leppene var stoppet ut med silikon, og de falske øyevippene stod ut som takskjegg over det ene øyet, som var sunket ned i øyehulen og stirret brustent opp og forbi dem. Og også over det andre øyet, som ikke var der, bare en tom øyehule. Kanskje var det alle de knapt nedbrytbare kunststoffene som gjorde at liket hadde holdt seg så godt som det tross alt hadde.

«Jeg går ut fra at det er Susanne Andersen?» sa Sung-min.

«Jeg også,» sa Katrine.

De to etterforskerne kom fra hver sin avdeling, hun fra Voldsavsnittet ved Oslo politidistrikt og han fra Kripos. Susanne Andersen, 26 år, hadde vært savnet i sytten dager og var sist observert på et overvåkningskamera på Skullerud T-banestasjon rundt tjue minutters gange fra der de befant seg nå. Det eneste sporet etter den andre savnede kvinnen, Bertine Bertilsen, 27 år, var bilen hennes, som var funnet forlatt på en parkeringsplass på Grefsenkollen, et turområde på en annen kant av byen. Kvinnen foran dem hadde blondt hår, hvilket stemte med overvåkningsbildet av Susanne, mens Bertine ifølge pårørende og venner for tiden var brunette. Liket hadde dessuten ingen tatoveringer på den nakne underkroppen, mens Bertine skulle ha en tatovering – en Louis Vuitton-logo – på ankelen.

Det hadde så langt vært en relativt kjølig og tørr september måned, og misfargingen av likets hud – blått, lilla, gult, brunt – kunne stemme med at det hadde ligget ute i nesten tre uker. Det samme gjaldt lukten som skyldtes kroppens produksjon av gass som etter hvert lekket ut av alle kroppsåpninger. Katrine hadde også merket seg det hvite feltet av tynne hår under neseborene: sopp. I det store såret på halsen kravlet gulhvite, blinde fluelarver. Katrine hadde sett det så ofte at hun ikke lenger reagerte spesielt på det. Spyfluer er tross alt – sitat Harry – like trofaste som Liverpool-fans. De dukker opp uansett tidspunkt, sted, vær og vind på en times varsel, tiltrukket av lukten av dimetyltrisulfid som kroppen begynner å utskille fra det sekundet den dør. Hunnfluene legger sine egg, og noen dager senere klekkes larvene ut og begynner å fråtse i det råtnende kjøttet. De forpuppes, puppene blir til fluer som leter etter lik til å legge egg i, og etter en måned har de levd sitt liv til ende og dør. Sånn er deres kretsløp. Ikke så ulikt våre, tenkte Katrine. Eller: ikke så ulikt mitt.

Katrine så seg rundt. Hvitkledde krimteknikere beveget seg som lydløse spøkelser blant trærne, og kastet uhyggelige skygger hver gang flashlampene på kameraene deres lyste opp. Skogen var stor. I prinsippet fortsatte Østmarka mil etter mil helt til Sverige. Det var en jogger som hadde funnet liket. Eller rettere sagt, joggerens hund, som hadde fått løpe uten bånd og hadde forsvunnet fra den smale grusveien og inn i skogen. Det var allerede mørkt, og joggeren – som løp med hodelykt – hadde fulgt etter mens han ropte på hunden og til slutt funnet den logrende ved siden av liket. Det vil si, logring var ikke blitt nevnt, det var noe Katrine hadde sett for seg.

«Susanne Andersen,» hvisket hun, men visste ikke helt til hvem. Kanskje til den døde som en trøst og forsikring om at hun endelig var funnet og identifisert.

Dødsårsaken virket åpenbar. Kuttet som hadde skåret over strupen gikk som et smil over Susanne Andersens smale hals. Det meste av blodet hadde nok fluelarvene, diverse insekter og kanskje andre dyr forsynt seg av, men Katrine så likevel spor etter blodsprut i lyngen og på en av trestammene.

«Drept her på stedet,» sa hun.

«Ser sånn ut,» sa Sung-min. «Tror du hun er voldtatt? Eller bare misbrukt etter at han drepte henne?»

«Misbrukt etterpå,» sa Katrine og lyste med lommelykta på Susannes hender. «Ingen brukne negler, ingen tegn til kamp. Men jeg skal prøve å få Rettsmedisinsk til å foreta en likundersøkelse i helgen, så hører vi hva de mener.»

«Obduksjon?»

«Det får vi nok ikke til før tidligst mandag.»

Sung-min sukket. «Ja ja, da er det vel bare et tidsspørsmål før vi finner Bertine Bertilsen voldtatt og med overskåret strupe et sted på Grefsenkollen.»

Katrine nikket. Hun og Sung-min var blitt bedre kjent det siste året, og han hadde bekreftet sitt rykte som en av Kripos’ beste etterforskere. Mange mente at han ville ta over som leder for Etterforskningsavdelingen på Kripos den dagen Ole Winter ga seg, og at avdelingen fra da av ville ha en langt bedre sjef. Mulig det, men det var også de som uttrykte skepsis til at landets fremste etterforskningsorgan skulle frontes av en adoptert sørkoreaner og homse som kledde seg som engelsk overklasse. Hans klassiske jaktjakke i tweed og semskede lærstøvler stod i sterk kontrast til Katrines tynne Patagonia-dunjakke og GoreTex-joggesko. Da Bjørn levde, hadde han kalt det «gorpcore», som hun hadde skjønt var en internasjonal trend der folk gikk på pub kledd som om de skulle på høyfjellet. Hun hadde kalt det tilpasning til livet som småbarnsmor. Men hun måtte vel innrømme at hennes mer neddempede og praktiske klesstil også skyldtes at hun ikke lenger var det unge, rebelske etterforskertalentet, men leder for Voldsavsnittet.

«Hva tror du dette er?» sa Sung-min.

Hun visste at han tenkte det samme som henne. Og at ingen av dem hadde tenkt å si det ordet høyt. Ikke ennå. Katrine kremtet:

«Først får vi forholde oss til det vi har her og finne ut hva som har skjedd.»

«Enig.»

Katrine håpet «enig» var et ord hun kom til å høre ofte fra Kripos i tiden som kom. Jo, hun var selvfølgelig glad for all den hjelp de kunne få. Kripos hadde meldt fra at de stod klare helt fra det tidspunktet Bertine Bertilsen ble meldt savnet nøyaktig én uke etter Susanne og under påfallende like omstendigheter. Begge kvinnene hadde dratt ut på en tirsdag kveld uten å fortelle noen av dem politiet hadde snakket med hva eller hvor de skulle, og hadde aldri dukket opp igjen. Dessuten var det andre omstendigheter som bandt de to kvinnene sammen. Etter det la politiet bort hovedteorien om at Susanne kunne vært utsatt for en ulykke eller hadde tatt sitt eget liv.

«Fint, da sier vi det,» sa Katrine og reiste seg. «Jeg får melde fra til sjefen.»

Katrine måtte stå litt før hun fikk igjen følelsen i beina. Hun lyste med mobiltelefonen for å se at hun tråkket i mer eller mindre de samme fotsporene som de hadde satt på vei inn til åstedet. Da hun var på utsiden av sperrebåndene som var spent opp mellom trærne, tastet hun de første bokstavene i navnet til kriminalsjefen. Bodil Melling svarte etter tre ring.

«Bratt her. Beklager at jeg ringer så sent, men det kan se ut som vi har funnet den ene av de to savnede kvinnene. Drept, strupen er skåret over, sprut som fra hovedpulsåre, sannsynligvis voldtatt eller misbrukt. Det er temmelig sikkert Susanne Andersen.»

«Det var leit,» sa Melling. Hun sa det tonløst, og Katrine så i samme slengen for seg Bodil Mellings uttrykksløse ansikt, fargeløse bekledning, temperamentsløse kroppsspråk og garantert konfliktløse familieliv og spenningsløse sexliv. Det eneste hun hadde funnet ut at trigget noe i den ferske krimsjefen, var det snart ledige politimesterkontoret. Det var ikke det at Melling ikke var kvalifisert, Katrine syntes bare hun var så uutholdelig kjedelig. Defensiv. Feig.

«Innkaller du til pressekonferanse?» sa Melling.

«Greit. Vil du …?»

«Nei, så lenge det er et lik uten endelig bekreftet identifikasjon, tar du det.»

«Sammen med Kripos, da? De har hatt folk på åstedet.»

«Ja, fint. Om det ikke var noe mer, så har vi gjester.»

I pausen som fulgte hørte Katrine lav prat i bakgrunnen. Det hørtes ut som en godlynt meningsutveksling, det vil si en slik med full konsensus, hvor den ene bare bekrefter og utdyper det den andre alt har sagt. Sosial bonding. Det var slik Bodil Melling foretrakk det. Hun ville garantert bli irritert om Katrine tok opp temaet igjen. Katrine hadde foreslått det med én gang Bertine Bertilsen ble meldt savnet og mistanken om at to kvinner kunne være drept av samme mann hadde meldt seg. Ikke ville hun komme noen vei heller, Melling hadde sagt klart fra, hadde i grunnen lagt diskusjonen død. Katrine burde la det fare.

«Bare én ting,» sa hun. Lot ordene henge og trakk pusten.

Kriminalsjefen kom henne i forkjøpet.

«Svaret er nei, Bratt.»

«Men han er den eneste spesialisten vi har på dette. Og den beste.»

«Og den verste. Dessuten har vi ham ikke lenger. Takk og pris.»

«Pressen kommer til å etterlyse ham, spørre hvorfor vi ikke …»

«Da får du svare som sant er, at vi ikke vet hvor han er. Med tanke på hva som skjedde med hans kone kombinert med hans labile natur og rusmisbruk, kan jeg heller ikke se for meg at han ville fungert i en drapsetterforskning.»

«Jeg tror jeg vet hvordan jeg kan finne ham.»

«Dropp det, Bratt. Hvis du begynner å ty til gamle helter med en gang situasjonen er litt presset, fremstår det som en implisitt nedvurdering av folkene du faktisk disponerer på Voldsavsnittet. Hva vil det gjøre med selvfølelsen og motivasjonen deres om du forteller at du vil hente inn et avskiltet vrak, tror du? Sånt kalles dårlig ledelse, Bratt.»

«Greit,» sa Katrine og svelget tungt.

«Godt, jeg setter pris på at du synes det er greit. Var det noe mer da?»

Katrine tenkte seg om. Så kunne Melling faktisk la seg provosere og vise litt tenner likevel. Bra det. Hun så på måneskalken som hang over trekronene. I går kveld hadde Arne, den unge mannen hun hadde datet nå i nesten en måned, fortalt at om to uker skulle det  bli full måneformørkelse, såkalt blodmåne, og at de burde feire anledningen. Katrine ante ikke hva blodmåne var, men det var tydeligvis noe som skjedde hvert annet eller tredje år, og Arne var så ivrig at hun ikke hadde hjerte til å si at kanskje de ikke skulle planlegge noe så langt frem i tid som to uker, de kjente knapt hverandre ennå. Katrine hadde aldri vært redd for konflikter og å være direkte, noe hun kanskje hadde fra faren, en politimann fra Bergen som hadde hatt flere fiender enn byen hadde regnværsdager, men hun hadde lært seg å velge sine slag og tidspunktene for dem. Men når hun nå hadde tenkt seg om, skjønte hun at i motsetning til konfrontasjonen med en mann hun ikke visste om hun hadde noen fremtid med, var dette en hun måtte ta. Nå heller enn senere.

«Bare én ting til,» sa Katrine. «Er det også greit om jeg sier det på pressekonferansen om noen spør? Eller til foreldrene til den neste jenta som blir drept?»

«Sier hva?»

«At Oslo politidistrikt takker nei til hjelp fra mannen som har oppklart og fanget tre seriemordere i Oslo. Fordi vi mener det kan gå ut over selvfølelsen til enkelte kolleger.»

Det oppstod en lang pause, og nå hørte Katrine heller ikke prat i bakgrunnen. Til slutt kremtet Bodil Melling.

«Vet du hva, Katrine? Du har jobbet lenge og hardt med denne saken. Gjør den pressekonferansen, sov ut i helgen, så snakkes vi på mandag.»

De la på, og Katrine ringte Rettsmedisinsk. Heller enn å gå tjenestevei, ringte hun direkte til Alexandra Sturdza, den unge rettsmedisineren som verken hadde kjæreste, barn eller var streng på arbeidstiden. Og ganske riktig, Sturdza svarte at hun og en kollega ville kikke på liket i løpet av morgendagen.

Etterpå ble Katrine stående og se ned på den døde. Kanskje var det det faktum at hun i en manneverden hadde kommet seg dit hun var på egen hånd som gjorde at hun aldri hadde greid å skyve bort forakten for kvinner som villig gjorde seg avhengige av menn. Den omstendigheten som bandt Susanne og Bertine sammen var ikke bare at de levde av menn, men at de hadde delt den samme, den mer enn tretti år eldre eiendomsmogulen Markus Røed. Deres liv og eksistens var basert på at andre personer, menn med pengene og jobbene de selv ikke hadde, forsørget dem. Deres gjenytelse var  kropp, ungdom og skjønnhet. Og – i den grad forholdet ble eksponert – at deres utvalgte vert kunne nyte misunnelsen fra andre menn. Men i motsetning til barnet måtte kvinner som Susanne og Bertine leve med vissheten om at kjærligheten ikke var ubetinget. Før eller siden ville verten droppe dem, og de måtte finne en ny mann de kunne snylte på. Eller altså la seg snylte på, alt etter som man så det.

Var dette kjærlighet? Eller: Var også dette kjærlighet? Hvorfor ikke, bare fordi det var så deprimerende å tenke på?

Mellom trærne, i retning grusveien, så Katrine blålyset fra ambulansen som lydløst hadde ankommet. Hun tenkte på Harry Hole. Jo, hun hadde mottatt livstegn i april, et – av alle ting – postkort med bilde av Venice Beach, poststemplet Los Angeles. Som et sonarblipp fra en ubåt nede i dypet. Teksten hadde vært kort. «Send penger.» En spøk hun ikke var så sikker på at bare var det. Siden hadde det vært stille.

Helt stille.

Det siste verset i visen, det hun ikke hadde kommet til, spilte av for hennes indre øre.

Blåmann, Blåmann, svar meg no, mekra med ditt kjende ljod.

Ikkje enno, Blåmann min, må du døy frå guten din.


KAPITTEL 2

Fredag. Valuta.

Pressekonferansen fant som vanlig sted i Parolesalen på Politihuset. Klokka på veggen viste tre minutter på ti, og mens Mona Daa, krimjournalist i VG, og de andre ventet på at politiets representanter skulle innta podiet, slo Mona fast at oppmøtet var godt. Over tjue journalister, og det på en fredag kveld. Hun hadde hatt en kort diskusjon med fotografen sin om hvorvidt dobbeltdrap solgte dobbelt så godt som enkle, eller om det var «diminishing returns». Fotografen mente at kvalitet var viktigere enn kvantitet, at om offeret var en ung, etnisk norsk og over gjennomsnittet attraktiv kvinne, ville det få flere klikk enn – for eksempel – et narkomant, tidligere dømt par i førtiårene. Eller to – ja, til og med tre – innvandrergutter i et gjengmiljø.

Mona Daa var ikke uenig. Foreløpig var bare én av de savnede jentene bekreftet myrdet, men realistisk sett var det bare et tidsspørsmål før man visste at den andre hadde lidd samme skjebne, og begge var unge, etnisk norske og pene. Bedre ble det altså ikke. Hun visste ikke hva hun skulle synes om det. Om det viste en ekstra omsorg for den unge, uskyldige og mer forsvarsløse personen. Eller om det var andre faktorer som spilte inn, ting som handlet om de vanlige tingene som fikk klikk: sex, penger og livet leserne skulle ønske de selv hadde.

Apropos å ønske seg hva andre hadde. Hun så på en fyr i trettiårene på benkeraden foran seg. Han hadde flanellsskjorta alle hipsterne skulle ha i år og pork pie-hatten til Gene Hackman i Brennpunkt New York. Det var Terry Våge fra Dagbladet, og hun skulle ønske hun hadde hans kilder. Helt siden denne saken startet, hadde han ligget et hestehode foran de andre. Det var for eksempel Våge som først hadde skrevet om at Susanne Andersen og Bertine Bertilsen hadde vært på den samme festen. Og Våge som hadde sitert en kilde som sa at jentene hadde hatt Røed som «sugardaddy». Det var irriterende, og av flere grunner enn at han var en konkurrent. Det var irriterende bare at han var her. Som om han hørte henne tenke, snudde han seg og så rett på henne. Smilte bredt og løftet en finger til bremmen på den idiotiske hatten.

«Han liker deg,» sa fotografen.

«Jeg vet det,» sa hun.

Våges interesse for Mona hadde startet da han gjorde sitt usannsynlige comeback i avisjournalistikken som krimjournalist, og hun hadde gjort det feilgrepet å være relativt hyggelig mot ham under et seminar om – av alle ting – presseetikk. Siden de andre journalistene skydde Våge som pesten, hadde vel hennes holdning fremstått som inviterende. Etter det hadde han kontaktet Mona for «tips og råd», som han kalte det. Som om hun var interessert i å være mentor for en konkurrent, ja, i det hele tatt kunne ha noe ønske om å ha mer å gjøre med en person som Terry Våge, alle visste tross alt at det var noe i ryktene som gikk om ham. Men jo mer avvisende hun var, jo mer intens ble han. På telefonen, i sosiale kanaler, til og med på utesteder hvor han dukket opp, som fra intet. Det hadde som vanlig tatt litt tid før hun skjønte at han var interessert i henne. Mona hadde aldri vært guttenes førstevalg, butt og bredfjeset som hun var, med det moren hennes hadde kalt «trist hår» og en medfødt hofteskade som gjorde at hun hadde ganglag som en krabbe. Gudene måtte vite om det var for å kompensere, men hun hadde begynt å trene med vekter, blitt enda mer butt, men tatt hundre og tjue kilo i markløft og en tredjeplass i NM i kroppsbygging. Og fordi hun hadde måttet lære seg at du – eller i hvert fall hun – ikke fikk noe gratis, hadde hun utviklet en pågående sjarm, humor og tøffhet som barbiedukkene bare kunne glemme, og som hadde vunnet henne den uoffisielle tronen som krimdronning – og Anders. Av de to verdsatte hun Anders høyest. OK, så vidt det var. Uansett, selv om interesse fra andre menn av den typen Våge viste var uvant og smigrende, var det helt uaktuelt for Mona å utforske den nærmere. Og hun mente at hun – om ikke i klar tale, så i tone og kroppsspråk – måtte ha gjort dette klart for Våge. Men det var som om han hørte og så det han ville. Av og til når hun så inn i de vidåpne, liksom stirrende øynene hans, lurte hun på om han gikk på noe eller om han ikke var helt riktig navla. En kveld han hadde dukket opp på en bar og Anders hadde vært en tur på toalettet, hadde han sagt noe til henne, så lavt at det ikke kunne høres over musikken, men ikke helt lavt nok, likevel. «Du er min.» Hun hadde latt som hun ikke hørte det, men han bare stod der, rolig og selvsikker og med et lurt smil, som om det nå var en hemmelighet de delte, faen ta ham. Hun orket ikke drama, så hun hadde ikke sagt noe til Anders heller. Nå ja, Anders ville taklet det fint, det visste hun, men hun hadde altså ikke sagt noe. Hva var det Våge innbilte seg? At hennes interesse for ham, den nye alfahannen i den lille dammen deres, selvfølgelig måtte være proporsjonal med Terry Våges stadig sterkere posisjon som en krimjournalist som alltid lå et hestehode foran de andre? For det gjorde han, det var ikke lenger noe å diskutere. Så ja, hvis hun ønsket seg noe andre hadde, så var det det å være førstemann i løypa igjen, ikke å være degradert til en i flokken som halset bak Terry Våge.

«Hvor får han det fra, tror du?» hvisket hun til fotografen.

Han trakk på skuldrene. «Kanskje han finner på igjen.»

Mona ristet på hodet. «Nei, det er hold i det han skriver nå.»

Markus Røed og Johan Krohn, advokaten hans, hadde ikke engang prøvd å tilbakevise noe av det Våge hadde skrevet, og det var bekreftelse nok.

Men Våge hadde altså ikke alltid vært krimkongen. Historien hang fremdeles ved ham, kom alltid til å gjøre det. Jentas artistnavn var Genie, en retro glamrock act a la Suzi Quatro, for de som husket henne. Saken lå fem–seks år tilbake i tid, og det verste var kanskje ikke at Våge hadde produsert og fått trykket rene løgnhistorier om Genie, men ryktet om at han hadde puttet rohypnol i drinken hennes på et nachspiel for å prøve å ha sex med tenåringsjenta. På det tidspunktet hadde han skrevet om musikk i en stor gratisavis og hadde tydeligvis forelsket seg hodestups i Genie, men hadde – til tross for at han hyllet henne i anmeldelse etter anmeldelse – blitt avvist gang på gang. Men han hadde fortsatt å dukke opp på konserter og påfølgende nachspiel. Helt til den kvelden da han – hvis ryktene var sanne – altså hadde spiket drinken hennes og båret henne inn på rommet sitt, som han hadde leid på samme hotell som bandet. Historien var at gutta i bandet hadde skjønt hva som foregikk og kommet seg inn på hotellrommet der Genie lå utslått og halvveis avkledd på Terry Våges seng. De hadde banket opp Terry Våge så grundig at han fikk brudd på hodeskallen og lå på sykehus i et par måneder. Bandet og Genie mente antagelig at Våge hadde fått straff nok, eller ville ikke risikere selv å bli straffeforfulgt, forholdet ble i alle fall ikke anmeldt av noen av partene. Men det var slutt på de gode anmeldelsene. I tillegg til å slakte det meste hun gjorde musikalsk, skrev Terry Våge om Genies utroskap, dopmisbruk, plagiat, underbetaling av bandmedlemmer og falske opplysninger i søknad om turnéstøtte. Da et dusin av sakene ble klagd inn til PFU og det viste seg at Våge rett og slett hadde diktet opp flere av dem, fikk han sparken og var persona non grata i norsk presse de neste fem årene. Hvordan han hadde greid å komme seg inn igjen, var nærmest et mysterium. Eller kanskje ikke. Han hadde skjønt at han var ferdig som musikkjournalist, men hadde kjørt en krimblogg som hadde fått flere og flere lesere, og til slutt hadde Dagbladet sagt at man kunne ikke gi en ung journalist yrkesforbud bare fordi han hadde gjort feiltrinn tidlig i karrieren, og hadde tatt ham inn som frilanser – en frilanser som for tiden fikk mer spalteplass enn noen av avisenes faste reportere.

Våge snudde seg endelig bort fra Mona da politiet gjorde entré og inntok plassene på podiet. To fra Oslo politidistrikt, Katrine Bratt – førstebetjent på Voldsavsnittet – og informasjonsleder Kedzierski, en mann med en Dylan-lignende manke av krøllete hår. To fra Kripos, sjefen for Etterforskningsavdelingen selv, den terrieraktige Ole Winter, og den alltid velkledde, nyfriserte Sung-min Larsen. Så da gikk Mona ut fra at de allerede hadde bestemt at etterforskningen kom til å bli et samarbeid mellom Voldsavsnittet, som i denne sammenheng var Volvoen, og Kripos, Ferrarien.

De fleste journalistene holdt telefonen opp i været for lyd- og bildeopptak, men Mona Daa noterte for hånd og overlot fotograferingen til kollegaen sin.

Det var som ventet ikke stort de fikk vite annet enn at et lik var funnet i Østmarka, i turområdet innenfor Skullerud, og at liket var identifisert som den savnede Susanne Andersen. Saken ville bli etterforsket som et mulig drap, men de hadde foreløpig ingen detaljer de kunne gå ut med om dødsårsak, hendelsesforløp, mistenkte og så videre.

Den vanlige dansen fulgte, med spørsmål som haglet fra journalistene mens de på podiet, hovedsakelig Katrine Bratt, gjentok sine «ingen kommentar» og «det kan vi ikke svare på».

Mona Daa gjespet. Anders og hun skulle ha hatt en sen middag som en fin start på helgen, men slik kom det altså ikke til å bli. Hun noterte det som ble sagt, men hadde mest på følelsen at hun skrev et referat hun hadde skrevet før.

Kanskje følte Terry Våge det samme. Han verken noterte eller tok opp noe, så det ut til. Satt bare tilbakelent i stolen og betraktet det hele med et lite, liksom triumferende smil. Stilte ingen spørsmål, som om han allerede hadde svarene han var interessert i. Det virket som de andre også var gått tomme, og da informasjonsleder Kedzierski så ut til å trekke pusten for å sette sluttstrek, stakk Mona blyanten i været.

«Ja, VG?» sa informasjonslederen med en mine som sa at dette fikk bli kort, nå var det helg.

«Føler dere at dere har kompetansen som skal til om dette viser seg å være en person av typen som dreper igjen, altså en …»

Katrine Bratt hadde lent seg frem i stolen og avbrøt henne: «Vi har som sagt ingen faste holdepunkter som gjør at vi kan si om det er en sammenheng mellom dette dødsfallet og eventuelle andre kriminelle handlinger. Når det gjelder den samlede kompetansen til Voldsavsnittet og Kripos, tør jeg påstå at den er adekvat gitt det vi vet om saken så langt.»

Mona noterte seg avsnittslederens forbehold gitt det vi vet. Og at Sung-min Larsen i stolen ved siden av henne verken hadde nikket til det Bratt sa eller på annen måte røpet hva han mente om kompetansen.

Pressekonferansen ble rundet av, og Mona og de andre gikk ut i en mild høstnatt.

«Hva tror du?» sa fotografen.

«Jeg tror de er glade de har et lik,» sa Mona.

«Sa du glade?»

«Ja. Susanne Andersen og Bertine Bertilsen har vært døde i to og tre uker, det vet politiet, men de har ikke hatt et eneste spor å gå etter bortsett fra den festen hos Røed. Så, ja, jeg tror de er glade for at de går inn i helgen med i alle fall ett lik som kan gi dem noe.»

«Dæven, du er ganske kald, Daa.»

Mona så forbauset opp på ham. Tenkte og smakte på det.

«Takk,» sa hun.

Klokka var kvart over elleve da Johan Krohn endelig hadde funnet en parkeringsplass for sin Lexus UX 300e i Thomas Heftyes gate og deretter nummeret på bygården dit hans klient Markus Røed hadde bedt ham komme. Den femti år gamle forsvarsadvokaten var blant kolleger regnet som en av de tre, toppen fire, beste forsvarsadvokatene i Oslo. På grunn av hans høye medieprofil regnet allmuen Krohn som den ubestridt beste. Ettersom han med få unntak var en større stjerne enn sine klienter, gjorde han ikke hjemmebesøk, klienten kom til ham, og da helst på kontorene til advokatfirmaet Krohn og Simonsen i Rosenkrantz’ gate i vanlig arbeidstid. Skjønt hjemmebesøk og hjemmebesøk, denne adressen var ikke Røeds faste. Det offisielle var et 260 kvadratmeters penthouse på toppen av en av de nye bygningene i Oslobukta.

Som han var blitt instruert om på telefonen for en halv time siden, trykket Krohn på ringeknappen med navnet på Røeds selskap, Barbell Eiendom.

«Johan?» lød Markus Røeds andpustne stemme. «Femte etasje.»

Det durte over porten, og Krohn dyttet den opp.

Heisen så såpass suspekt ut at Krohn tok trappen. Bred, trinn i eik, støpejernet i gelenderet hadde former som minnet mer om Gaudí enn om en eldre, eksklusiv, norsk bygård. Døra i femte etasje stod på klem. Det hørtes ut som om det foregikk en krig der inne, hvilket han skjønte stemte da han steg inn, så blålig lys fra stua og kikket inn. Foran en stor TV-skjerm, den måtte være minst hundre tommer, stod tre menn med ryggen mot ham. Den klart største av dem, mannen i midten, hadde VR-briller og en spillkontroller i hver hånd. De to andre, unge menn i tjueårsalderen, kanskje, var tydeligvis tilskuere som brukte TV-en som en monitor til å se det mannen med VR-brillene så. Krigen på TV-skjermen var en skyttergrav, fra første verdenskrig om Krohn skulle dømme ut fra hjelmene på de tyske soldatene som kom veltende mot dem og som den store mannen med spillkontrollerne fyrte løs mot.

«Yeah!» ropte en av de to yngre mennene da hodet til den siste tyskeren eksplodere inne i hjelmen og han falt om.

Den store trakk av seg VR-brillene og snudde seg mot Krohn.

«Da fikset vi i hvert fall den biffen,» sa han med et fornøyd glis. Markus Røed var en pen mann sin alder tatt i betraktning. Ansiktet var bredt, blikket lekent, den alltid solbrune huden glatt og det tilbakestrøkne, svartglinsende håret tett som på en tjueåring. Riktignok hadde kroppen est noe ut, men han var høy, så høy at magen kunne passere som verdig. Men det var dette intense livet i øynene man først merket seg, en livlighet som signaliserte den energien som gjorde at de fleste først ble sjarmert av, så overkjørt av og til slutt veldig trøtte av Markus Røed. Innen den tid hadde han sannsynligvis fått det han ønsket av deg, og du kunne seile din egen sjø. Men energinivået kunne svinge, akkurat som Røeds humør. Krohn antok at begge deler hadde noe å gjøre med det hvite pulveret som han nå så spor av under Røeds ene nesebor. Alt dette var Johan Krohn på det rene med, men han holdt ut. Ikke bare fordi Røed hadde insistert på å betale halvannen gang Krohns timepris for – som han hadde kalt det – å sikre seg Krohns udelte oppmerksomhet, lojalitet og vilje til å oppnå resultat. Men mest fordi Røed var Krohns drømmeklient: en mann med høy profil, en milliardær med et så ufordragelig image at Krohn paradoksalt nok fremstod som mer modig og prinsippfast enn opportunistisk ved å ta ham som klient. Så fikk han heller – så lenge denne saken pågikk – godta å bli kalt inn på en fredag kveld.

De to yngre mennene forlot rommet på et signal fra Røed.

«Har du sett War Remains, Johan? Nei? Jævlig bra VR-spill, men du kan ikke skyte noen der. Dette er en slags kopi utvikleren vil at jeg skal investere i …» Røed nikket mot TV-skjermen mens han løftet en karaffel og skjenket brunt brennevin i to lave krystallglass. «Det forsøker å beholde magien fra War Remains, men gjør at du kan – hva skal man si? – påvirke historiens gang. For det er jo det vi vil, ikke sant?»

«Jeg kjører,» sa Krohn og løftet håndflaten opp mot glasset Røed holdt frem mot ham.

Røed så et øyeblikk på Krohn som om han ikke skjønte innvendingen. Så nøs han kraftig, sank ned i en Barcelona-skinnstol og satte begge glassene på bordet foran seg.

«Hvem sin leilighet er det?» spurte Krohn mens han selv inntok en av de andre stolene. Og angret i det samme at han hadde spurt. Som advokat er det ofte sikrest å ikke vite mer enn man må.

«Min,» sa Røed. «Jeg bruker den til å … du vet, trekke meg tilbake.»

Markus Røeds skuldertrekk og gutteaktige røversmil fortalte Krohn resten. Han hadde hatt andre klienter med slike leiligheter. Og under et utenomekteskapelig eventyr som heldigvis hadde endt med at han skjønte hva han risikerte å miste, hadde han selv vurdert å kjøpe seg det en kollega kalte ungkarsrede for menn som ikke er ungkarer.

«Hva vil skje nå?» spurte Røed.

«Nå er Susanne identifisert, og det er slått fast at det er et drap, så etterforskningen vil gå inn i en ny fase. Du må være forberedt på å bli kalt inn til nye avhør.»

«Jeg vil med andre ord få enda mer søkelys på meg?»

«Med mindre politiet finner noe på åstedet eller liket som utelukker deg. Vi kan jo håpe på det.»

«Jeg tenkte meg du ville si noe sånt. Men jeg kan ikke sitte stille og håpe lenger, Johan. Vet du at Barbell Eiendom har mistet tre store kontrakter de siste fjorten dagene? De har noen tynne unnskyldninger for det, at de vil vente på høyere bud og så videre, ingen tør å si rett ut at det skyldes disse artiklene i Dagbladet om meg og jentene, at de ikke vil assosieres med en mulig morder eller at de er redde for at jeg skal bures inne og Barbell Eiendom kollapse. Skal jeg sitte passiv og håpe på at en gjeng underbetalte, offentlig ansatte sosemikler av noen politifolk skal få gjort jobben sin, så er kanskje Barbell Eiendom i grøfta lenge før de har funnet ut noe som får meg av gaffelen. Vi må bli proaktive, Johan. Vi må vise omverdenen at jeg er uskyldig. Eller i alle fall at jeg mener jeg er tjent med at sannheten kommer for en dag.»

«Ja vel?»

«Vi må hyre våre egne etterforskere. De beste. I beste fall finner de morderen. I nest beste fall får jeg vist omverden at jeg faktisk prøver å finne sannheten.»

Johan Krohn nikket. «La meg være djevelens advokat her, no pun intended.»

«Kom igjen,» sa Røed og nøs.

«For det første jobber de beste etterforskerne allerede for Kripos, siden de betaler bedre enn Voldsavsnittet. Selv om de skulle si ja til å hoppe av en sikker karriere for et kort oppdrag som dette, kommer de til å ha en oppsigelsestid på tre måneder pluss taushetsplikt om det de vet om disse savnetsakene. Som i praksis gjør dem ubrukelige for oss. For det andre kommer en slik etterforskning til å fremstå som bestillingsverket til en milliardær, og sånn sett vil du bare gjøre deg selv en bjørnetjeneste. Om dine etterforskere kommer frem til såkalte fakta som renvasker deg, vil de faktaene automatisk trekkes i tvil, noe som ikke hadde skjedd hvis det var politiet som hadde funnet de samme faktaene.»

«Ah,» smilte Røed og tørket nesen med et papirtørkle. «Jeg elsker valuta for pengene. Du er så flink, du har påpekt problemene. Og nå skal du vise at du er den beste og fortelle meg hvordan vi løser de problemene.»

Johan Krohn rettet seg opp i stolen. «Takk for tilliten, men det der er en nøtt.»

«Fordi?»

«Siden du nevner det med den beste, så finnes det én som kanskje er den beste. I hvert fall en som har oppnådd resultater tidligere.»

«Men?»

«Men han er ikke i politiet lenger.»

«Ut fra det du har sagt burde jo det være en fordel.»

«Det jeg mener er at han ikke er i politiet av de feil grunnene.»

«Som er?»

«Hvor skal jeg begynne? Illojal. Grov forsømmelse i tjenesten. Beruselse på jobb, åpenbart alkoholiker. Flere tilfeller av voldsbruk. Narkotikamisbruk. Han er skyldig i, men ikke dømt for, dødsfallet til minst én kollega. Kort sagt, han har antagelig flere kriminelle handlinger på samvittigheten enn de fleste kriminelle han har tauet inn. Og i tillegg er han visstnok et helvete å samarbeide med.»

«Det var mye. Så hvorfor drar du frem ham hvis han er så umulig?»

«Fordi han er best. Og fordi han kan gjøre nytten som det andre du snakket om.»

«Ja vel?»

«Gjennom sakene han har løst er han en av få etterforskere som har et slags offentlig ansikt. Og et image som kompromissløs, en med en gi faen-integritet. Det er selvfølgelig overdrevet, men folk liker jo sånne myter. Og til vårt formål kan det imaget dempe mistanken om at etterforskningen hans er kjøpt og betalt.»

«Nå er du verdt hver penny, Johan Krohn.» Røed gliste. «Det er ham vi skal ha!»

«Problemet …»

«Nei! Bare by høyere til han sier ja.»

«… er at ingen synes å vite akkurat hvor han er.»

Røed løftet whiskyglasset uten å drikke, stirret bare misbilligende ned i det. «Hva mener du med ʻakkurat’?»

«Det hender at jeg i embeds medfør treffer på Katrine Bratt, sjefen for Voldsavsnittet der han jobbet, og da jeg spurte, sa hun at sist han ga livstegn, var det fra en stor by, men hun visste ikke hvor i byen eller hva han gjorde der. Hun hørtes ikke for optimistisk ut på hans vegne, for å si det sånn.»

«Hey! Ikke trekk deg nå som du har solgt inn fyren, Johan! Det er ham vi skal ha, jeg kjenner det på meg. Så finn ham.»

Krohn sukket. Han angret igjen, som den ærekjære streberen han var hadde han selvfølgelig gått rett i den klassiske vis-at-du-er-best-fella Markus Røed antagelig brukte annenhver dag. Men med foten i revesaksa var det for sent å snu. Det ville bli en del telefoner som måtte tas. Han regnet på tidsforskjellen. OK, da var det bare å starte med én gang.

